Roberta Metsola għadha kemm ġiet eletta fil-kariga prestiġjuża ta' President tal-Parlament Ewropew. Metsola, ġiet eletta b'appoġġ qawwi mal-ewwel count b'458 vot minn 690. Roberta Metsola hija l-ewwel President mara tal-Parlament Ewropew eletta sa mill-1999, kif ukoll l-iżgħar waħda fl-istorja tal-Parlament Ewropew. Metsola se tkun qed tokkupa l-għola kariga fl-istorja ta' pajjiżna li politiku Malti qatt okkupa. Fi stqarrija l-Partit Nazzjonalista feraħ u awgura lil Roberta Metsola li għadha kemm ġiet eletta f'din il-kariga. Il-PN qal li huwa konvint li se tressaq aktar l-Unjoni Ewropa eqreb lejn iċ-ċittadini Ewropej. Il-Kap tal-Partit Nazzjonalista Bernard Grech fl-ewwel reazzjoni qal li Roberta Metsola hi xempju tal-istandards politiċi li jħaddan dan il-partit u konvint li se tkun qed tħares l-interessi tal-poplu Ewropew bħal ma dejjem ħarset l-interessi tal-poplu Malti. "Illum int x'għelt il-qlub ta' eluf ta' tfal u żgħażagħ Maltin u Għawdxin biex ikomplu jemmnu fihom infushom. Urejt li meta tistinka tista' tasal. Li anke jekk ġejja min gżira żgħira, tista' tgħolli rasek, taħdem u timxi 'l quddiem. Tajt tama ġdida li meta tiġġieled għas-sewwa tista' toħroġ rebbieħ," kiteb il-Kap tal-PN Bernard Grech fuq il-mezzi soċjali tiegħu. Il-Partit Laburista wkoll awgura lil Roberta Metsola għall-ħatra ta' President tal-Parlament Ewropew. Fi stqarrija l-Partit Laburista jawgura ħidma pożittiva kemm fl-interess tal-Unjoni Ewropea kif ukoll fl-interess ta' Malta.